Družba Volvo Cars je zavezana k popolni sledljivosti, s čimer zagotavljamo, da naše stranke vozijo elektrificirana vozila Volvo in vedo, da so bile surovine za baterije pridobljene odgovorno. Uvedba tehnologije veriženja blokov bistveno izboljša to sledljivost v naši dobavni verigi s kobaltom. Veriženje blokov skupaj z inšpekcijskimi pregledi rudnikov, sledenjem GPS, pregledi ob prihodu in odhodu, preverjenimi ponudniki logistike, prepoznavanjem obraza, preverjanjem identitete ter časovnim sledenjem prispevajo k sledljivosti materiala od rudnika do tovarne avtomobilov.
Družba Volvo Cars tesno sodeluje z dobavitelji za izboljšanje trajnostnega vidika izdelkov in storitev, med drugim z zagotavljanjem odgovornih dobavnih verig in učinkovite rabe virov. Zavezani smo k odgovornemu pridobivanju mineralov in kovin ter v celoti podpiramo smernice OECD za odgovorno dobavno verigo mineralov iz konfliktnih območij in območij z visokim tveganjem. Tako od dobaviteljev baterij zahtevamo podporo naši zavezi, da zagotovimo popolno preglednost naše dobavne verige kobalta in si prizadevamo za popolno sledljivost.
Pri ocenjevanju in izbiri dobaviteljev je trajnostno delovanje ključnega pomena. Nadziramo delovanje obstoječih dobaviteljev in skrbimo za revizije, ki jih opravijo tretje osebe. Od dobaviteljev baterij zahtevamo, da med proizvodnim postopkom zmanjšajo izpuste ogljika, in sicer z uporabo obnovljive energije. Vsi naši dobavitelji se morajo tudi strinjati s kodeksom ravnanja družbe Volvo Cars, ki zahteva upoštevanje človekovih pravic, vključno s pravicami delavcev.